Wara l-ftehim tal-lum mill-Istati Membri tal-UE dwar Qafas Ewropew għal Apprendistati ta' Kwalità u Effettivi, Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “Bi pjaċir nilqa' l-ftehim mill-Istati Membri dwar it-twaqqif ta' Qafas Ewropew għal Apprendistati ta' Kwalità u Effettivi. Sa mit-tnedija tal-Aġenda għall-Ħiliet għall-Ewropa, il-missjoni tiegħi kienet li nappoġġa l-edukazzjoni u t-taħriġ vokazzjonali, inklużi l-apprendistati. Ħafna drabi jitqiesu bħala edukazzjoni ta' “għażla sekondarja”. Dan mhux minnu: l-apprendistati jikkombinaw it-tagħlim fl-iskejjel mat-taħriġ fil-post tax-xogħol, u huma perkors straordinarju u effiċjenti għall-istudenti li jixtiequ jsibu professjoni, isibu l-ewwel impjieg u jagħtu bidu għal karriera. Dan il-qafas Ewropew ġdid se jkun utli għal ħafna Stati Membri li qed jintroduċu jew jaġġornaw il-programmi ta' apprendistat tagħhom, peress li se jiggwida lil dawk li jfasslu d-deċiżjonijiet biex jiġi żgurat li l-apprendistati jilħqu tassew il-potenzjal tagħhom. Il-Qafas iħeġġeġ lill-Istati Membri biex jibbażaw l-iskemi tal-apprendistat tagħhom fuq approċċ ta' sħubija li jinvolvi lill-impjegaturi, t-trade unions u partijiet ikkonċernati oħra ewlenin, pereżempju, l-istituzzjonijiet tal-edukazzjoni u t-taħriġ vokazzjonali, kif ukoll l-organizzazzjonijiet taż-żgħażagħ u l-ġenituri. Il-qafas jistipula wkoll li l-apprendistati jeħtieġu jkunu bbażati fuq ftehim bil-miktub u li jeħtieġ jingħata appoġġ pedagoġiku. Il-kumpaniji, b'mod partikolari n-negozji żgħar, jeħtieġu jirċievu assistenza. Apprendist jeħtieġ li jitħallas jew jiġi kkumpensat b'xi mod ieħor għall-ħidma mwettqa, u jingħata opportunitajiet biex ikun jista' jwettaq parti mit-taħriġ f'pajjiż ieħor. Dawn l-elementi kollha se jiżguraw li ntejbu iktar il-metodu li diġà qed jaħdem. Dan huwa pass importanti għall-edukazzjoni u t-taħriġ vokazzjonali fl-Ewropa. Ninsab ħerqana biex nassisti lill-Istati Membri fl-implimentazzjoni tal-ftehim, u nittama li s-sħab soċjali jinvolvu ruħhom u jikkooperaw magħhom.” Il-kuntest Fil-kuntest tal-Aġenda għall-Ħiliet għall-Ewropa ppreżentata f'Ġunju 2016, il-Kummissjoni adottat proposta għal Qafas Ewropew għal Apprendistat ta' Kwalità u Effettiv li jistabbilixxi l-kriterji ewlenin għall-apprendistati. It-test maqbul illum jibni fuq il-proposta tal-Kummissjoni ppreżentata fil-5 ta' Ottubru 2017, li ġiet ispirata minn kontributi importanti mis-Sħab Soċjali Ewropej, Opinjoni tripartitika tal-Kumitat Konsultattiv għat-Taħriġ Vokazzjonali u l-kontribut importanti mill-membri tal-Alleanza Ewropea għall-Apprendistati. Il-Qafas iwettaq il-Komunikazzjonijiet dwar l-Aġenda Ġdida għall-Ħiliet għall-Ewropa u Ninvestu fiż-żgħażagħ tal-Ewropa, u jikkontribwixxi wkoll għall-Pilastru Ewropew tad-Drittijiet Soċjali. Matul it-tielet Ġimgħa Ewropea għall-Ħiliet Vokazzjonali, li se ssir f'Novembru 2018, il-Kummissjoni se tniedi Servizzi ta' Sostenn ġodda għall-Apprendistat li se jgħinu biex jiġi implimentat il-qafas. Għal Aktar Informazzjoni Skeda informattiva: Aġenda għall-Ħiliet għall-Ewropa: Niżguraw apprendistati ta' kwalità u effettivi Stqarrija għall-istampa: Il-Kummissjoni tadotta inizjattiva li tagħti spinta lill-apprendistati fl-Ewropa Stqarrija għall-istampa: Għaxar azzjonijiet biex in-nies fl-Ewropa jkollhom ħiliet aħjar Sit web dwar il-Pilastru Ewropew tad-Drittijiet Soċjali